<classify> RAIS Mstaafu wa Serikali ya Awamu ya Pili, Ali Hassan Mwinyi ametoa ubani wa Sh milioni mbili kufuatia ajali ya kuzama kwa kivuko cha MV Nyerere katika Kisiwa cha Ukara wilayani Ukerewe mkoani Mwanza Septemba 20, mwaka huu iliyoua watu 228 na watu 41 kunusurika.Alitoa ubani huo katika Maadhimisho ya Siku ya Wazee Duniani yaliyofanyika kitaifa Arusha yenye kaulimbiu Wazee ni Hazina ya Taifa, Tuenzi Juhudi na Kutetea Haki na Ustawi Wao. Mzee Mwinyi alisema amelazimika kutoa ubani huo kama pole kwa wote waliokufa katika ajali. Pia alimpongeza Rais John Magufuli kwa kuhakikisha Watanzania wanaishi maisha mazuri ikiwemo kuboresha maisha ya wazee.Alisema wazee ni kundi maalumu linalohitaji kupata matibabu hivyo ni vyema wakapewa kipaumbele na kutunzwa vyema majumbani. Alikemea ukatili unaofanywa dhidi yao na kuiomba serikali kuchukua hatua stahiki kwa wale wote wanaowafanyia ukatili wazee. Alisisitiza serikali kuifanyia kazi Sera ya Wazee ya Mwaka 2003 na kutungwa kwa Sheria ya Wazee ili kuwapa nguvu zaidi wazee katika mambo yao na kusisitiza kuhusu uwakilishi wao bungeni na ngazi mbalimbali za maamuzi.Waziri wa Afya, Maendeleo ya Jamii, Jinsia, Wazee na Watoto, Ummy Mwalimu alisema serikali itawachukulia hatua za kinidhamu watumishi wa afya watakaotoa lugha za kejeli kwa wazee wanapokwenda kupata matibabu. Alisema serikali imeshapeleka mapendekezo kwa Mwanasheria Mkuu wa Serikali ili sheria itungwe lakini ameshauri kuboreshwa kwa sera hizo za mwaka 2003 ili ziendane na wakati. Aliagiza halmashauri zote nchini kutoa huduma za matibabu bure kwa wazee na kuupongeza Mkoa wa Arusha kwa kuwa wa mfano katika kutoa huduma za matibabu kwa wazee bure.Alisema wazee milioni 1.6 wanapata huduma za afya, kati ya wazee milioni 2 na wazee 535 wanapata huduma za matibabu bure na malazi. Kuhusu dawa alisema serikali inaboresha huduma za afya na itaanza kutoa dawa za shinikizo la damu, magonjwa ya moyo na kisukari karibuni kwani hazikuwepo awali. Mkuu wa Mkoa wa Arusha, Mrisho G ambo alisema wazee wanapaswa kuenziwa na Mkoa huo una wazee 90, 951 wanaotambulika na waliopewa vitambulisho vya matibabu ni wazee 14,000 wakati wanawake wakiwa ni 16,313. Mwakilishi wa Wazee, Profesa Motiki Tarimo akisoma risala alisema matatizo ya wazee yanapaswa kupatiwa ufumbuzi na Serikali Kuu.  <topic>: KITAIFA 